บลจ.ทหารไทยเปิดขายกองทุนกิมจิ2รุ่น
บลจ.ทหารไทย คลอดกองทุนเปิดพันธบัตรเกาหลีใต้อีก 2 กองคู่ อายุ 10 เดือน และ 1 ปี 10 เดือน เปิดขาย 26 พ.ค.&#8211; 1 มิ.ย.นี้
25 พ.ค. 2553

บลจ.ทหารไทย คลอดกองทุนเปิดพันธบัตรเกาหลีใต้อีก 2 กองคู่ อายุ 10 เดือน และ 1 ปี 10 เดือน เปิดขาย 26 พ.ค.– 1 มิ.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในพันธบัตรเกาหลีใต้อีกทั้งสิ้น 2 กองทุน โดยมีผลตอบแทนภายหลังหักค่าใช้จ่ายอยู่ในช่วงประมาณ 1.75%-2.40% โดยทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน 
กองทุนเปิดทหารไทยพันธบัตรเกาหลีใต้รุ่นที่ 78 อายุของกองทุนประมาณ 10 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 1.75% และรุ่นที่ 79 อายุของกองทุนประมาณ 1 ปี 10 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 2.40% กำหนดเปิดขายครั้งแรกระหว่างวันที่ 26 พ.ค.– 1 มิ.ย.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
กองทุนเปิดทหารไทย พันธบัตรเกาหลีใต้ทั้งสองรุ่นที่ออกใหม่นั้น มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings และสำหรับรุ่นที่ 79 นั้นบริษัทฯ จะดำเนินการรับซื้อคืนหน่วยลงทุนอัตโนมัติให้แก่ผู้ถือหน่วยลงทุนไม่น้อยกว่า 2 ครั้งต่อปีปี
"บริษัทฯ ยังคงได้รับความสนใจอย่างต่อเนื่องจากผู้ลงทุนสำหรับการออกกองพันธบัตรเกาหลีใต้ทุกกองที่ได้ออกไปแล้วในปีนี้และสำหรับกองทุนเปิดทหารไทยพันธบัตรเกาหลีใต้ รุ่นที่ 78 และ 79 นี้ คาดว่าจะได้รับการตอบรับด้วยดีเช่นเดิมเพราะผู้ซื้อหน่วยลงทุนจะยังคงได้รับอัตราผลตอบแทนที่น่าสนใจคือ 1.45% และ 2.40% ต่อปี ตามลำดับ ซึ่งมากกว่าอัตราดอกเบี้ยเงินฝากในประเทศไทย ขณะที่ความเสี่ยงของประเทศที่เข้าไปลงทุนคือประเทศเกาหลีใต้อยู่ในระดับต่ำและยอมรับได้ เพราะได้รับการจัดอันดับความเชื่อถือในระดับสากลจากสถาบันฟิทช์ เรตติ้ง ที่ระดับ A+ ถือเป็นทางเลือกที่น่าสนใจในการบริหารและจัดการเงินลงทุนในช่วงที่สถานการณ์ทางเศรษฐกิจมีความผันผวน ขณะเดียวกันก็เป็นการลงทุนในระยะปานกลางที่เหมาะสมไม่นานเกินไป" นายสมจินต์ กล่าว